ก.ล.ต.กลับลำสอบยิ่งลักษณ์
ธีระชัยเห็นเรื่องยื่นสอบยิ่งลักษณ์แล้วก.ล.ต.พร้อมพิจารณาตามกรอบกฎหมายไม่ยุ่งเกี่ยวคดีอาญา
20 มิ.ย. 2554

ธีระชัยเห็นเรื่องยื่นสอบยิ่งลักษณ์แล้วก.ล.ต.พร้อมพิจารณาตามกรอบกฎหมายไม่ยุ่งเกี่ยวคดีอาญา



ธีระชัย ภูวนาถนรานุบาล 
นายธีระชัย ภูวนาถนรานุบาล เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้เห็นหนังสือที่เครือข่ายพลเมืองคัดค้านนิรโทษกรรมคอร์รัปชั่นทักษิณ (คนท.) ยื่นให้ตรวจสอบน.ส.ยิ่งลักษณ์ ชินวัตร ผู้สมัครสส.ระบบปาร์ตีลิสต์ อันดับ1 พรรคเพื่อไทย ให้ข้อมูลเป็นเท็จ เกี่ยวกับการซื้อขายหุ้นชินคอร์ป และคดีปกปิดโครงสร้างผู้ถือหุ้นเอสซี และมอบหมายให้ฝ่ายกฎหมายพิจารณาประเด็นดังกล่าวแล้ว
          "ก.ล.ต.จะนำข้อมูลที่ได้ไปพิจารณา และขอปรึกษากับทีมงานว่า จะดำเนินการอย่างไร ขอยืนยันว่าก.ล.ต.ไม่ได้รับแรงกดดันในการทำงานแม้จะมีหลายฝ่ายเรียกร้องให้มีการตรวจสอบ น.ส.ยิ่งลักษณ์ การทำงานก.ล.ต.จะยึดตาม พ.ร.บ.หลักทรัพย์ และตลาดหลักทรัพย์" นายธีระชัย กล่าว 
ทั้งนี้ ก.ล.ต. จะพิจาณาเรื่องดังกล่าว อย่างระมัดระวัง เพราะตระหนักดีว่า เป็นช่วงโค้งสุดท้ายของการเลือกตั้ง และจะพยายามจำกัดขอบเขตการพิจารณาในแง่ของพ.ร.บ.หลักทรัพย์ และตลาดหลักทรัพย์ตามหน้าที่ไม่เข้าไปยุ่งเกี่ยวกับกฎหมายอาญา